Tom Erik Oxholm

Tom Erik «Oxen» Oxholm (født 22. februar 1959) er en norsk trener og tidligere skøyteløper. Oxholm vokste opp i Larvik og kom tidlig med i skøytemiljøet på Fram-banen der Hans Trygve Kristiansen virket som trener. 14 år gammel kom Oxholm med på samlinger i regi av skøyteforbundet og han utviklet seg raskt som skøyteløper. Han deltok i sitt første junior-NM 15 år gammel i 1976. I 1977, 1978 og 1979 vant han de norske allroundmesterskapene for junior med klare marginer. I 1980 fikk han sitt gjennombrudd som seniorløper. Dette ble også hans beste sesong totalt. Under allround-EM i Trondheim i 1980 ble han nummer tre sammenlagt etter å ha vunnet begge de to lengste distansene på norske rekordtider.

Det overordnede målet for Oxholm, og de øvrige norske landslagsløperne, foran 1980-sesongen var å ta igjen forspranget som amerikaneren Eric Heiden hadde opparbeidet seg. Og de var svært nære under OL i 1980 i Lake Placid. På sin første distanse, 5 000 meter, gikk Oxholm ut med innbitt seiersvilje. Han passerte første 1 000 meter på 1.21.6, en tid som ville vært verdensrekord på 1 000 meter 14 år tidligere. Heiden, som gikk i paret etter, passerte til sammenligning på 1.25. Oxholm merket den harde åpningen og falt noe av mot slutten, men kom inn til en tredjeplass på distansen. Som på 5 000 meter måtte Oxholm ut i første par på 10 000 meter, og en tid ned mot verdensrekordnotering for nordmannen gjorde at Heiden måtte revurdere sitt eget løpsopplegg. Det holdt for Heiden, og Oxholm fikk sin andre bronsemedalje i OL. Oxholm avsluttet en sterk 1980-sesong med å bli nummer tre i allround-VM. Her imponerte han særlig på 5 000 meter som han vant med en margin på sju sekunder til nummer to, verdensmesteren Hilbert van der Duim. Tom Erik Oxholm ble også norgesmester allround i 1980.
Oxholm tilhørte det norske skøytelandslaget fram til med 1986, (sesongen 1986/87 var han utenfor skøyteforbundets treningsgruppe, men deltok internasjonalt i både mesterskap og verdenscupen på skøyter) men levde ikke helt opp til forventningene som ble skapt i 1980-sesongen. Store deler av 1981-sesongen var han ute på grunn av skade. Foran 1982-sesongen fikk han trent godt og hevdet seg hederlig i EM med en 4.-plass og i VM med en 6.-plass. Nye helseproblemer kom til de neste sesongene, og i 1984 overtok han ansvaret for et treningsstudio i Larvik, noe som reduserte mulighetene for å drive effektiv egentrening. Han holdt likevel et høyt nasjonalt nivå fram til og med 1987-sesongen. I 1986 vant han det norske allroundmesterskapet og i 1987 ble han nummer to. 
Etter at han la opp som aktiv skøyteløper, engasjerte han seg som trener. Fra 1989 var han noen år trener for det norske kvinnelandslaget på skøyter. Fra 1992 trente han sprinteren Roger Strøm og seinere Ådne Søndrål, før han fikk oppgaver av skøyteforbundet som trener for gutte- og herreløpere.Før skøytesesongen 2012/13 var igang hadde Oxholm med hjelp av Arne Skuterud fått i gang et nytt norsk skøytelag utenfor Norges Skøyteforbund med navnet Norges Skøyteakademi, med løpere som Fredrik van der Horst, Christoffer Fagerli Rukke, Espen Tveit, Even Johansen, Kristian Fredriksen og Einar Døving Agdestein i tillegg til fire norske juniorløpere.Oxholm gikk et par sesonger for Oslo Skøiteklub, men representerte ellers Idrettsforeningen Fram, Larvik.Han har tidligere også vært landslagstrener for vannskilandslaget for herrer. På slutten av 1990-tallet var han skøyteteknikk-konsulent for skiløperne Bente Martinsen, nå Skari, Rønnaug Schei og Marit Roaldset. Idag eier han og driver treningskjeden «Akropolis» i Drammen.


== Personlige rekorder ==


== Meritter ==


=== Norgesrekorder ===
Liste over norgesrekordnoteringer gjort av Tom Erik Oxholm.


=== Sammenlagt i Verdenscupen ===


== Referanser ==


== Kilder ==
Aftenpostens digitale arkiv.
Høidal, Eldar (2012). To indre og vekk me'n – Norsk skøytesports historie. Oslo: Cappelen Damm. s. 295. ISBN 9788202352523. 


== Eksterne lenker ==
(de) Tom Erik Oxholm – Munzinger Sportsarchiv 
(en) Tom Erik Oxholm – Olympics.com 
(en) Tom Erik Oxholm – Olympic.org 
(en) Tom Erik Oxholm – Olympedia 
(en) Tom Erik Oxholm – Sports-Reference (OL-resultater – arkivert) 
(en) Tom Erik Oxholm – databaseOlympics.com (arkivert) 
(en) Tom Erik Oxholm – Speedskatingbase.eu 
(en) Tom Erik Oxholm – SpeedSkatingNews.info 
(en) Tom Erik Oxholm – SpeedSkatingStats.com 
(en) Erik&nat=NOR&lm=m Profil på Jakub Majerski's Speedskating database (Adelskalender distanser og sammenlagt)
(en) Profil på ISUs offisielle nettsider.
(en) Profil på The-Sports.org (noen resultater)
(no) Tom Erik Oxholm i Store norske leksikon
Mesterfjellet Sports Club Tom Erik Oxholm på www.proff.no
Bildesøk på NTB/scanpix